作者:杜牧
標題:題吳興消暑樓十二韻
內容:晴日登攀好，危樓物象饒。一溪通四境，萬岫饒層霄。鳥翼舒華屋，魚鱗棹短橈。浪花機乍織，雲葉匠新雕。臺榭羅嘉卉，城池敞麗譙。蟾蜍來作鑒，螮蝀引成橋。燕任隨秋葉，人空集早潮。楚鴻行盡直，沙鷺立偏翹。暮角淒遊旅，清歌慘泬寥。景牽遊目困，愁託酒腸銷。遠吹流松韻，殘陽渡柳橋。時陪庾公賞，還悟脫煩囂。